Die wichtigschte kulturelle Ushängeschilder sind s Chloschter Wettige, wo unter anderem de Schwiizerpsalm vom Alberich Zwyssig komponiirt worde-n-isch, sowie di gmeindseigeni Galeri, s Gluri-Suter-Huus. S Chloschter isch in kultureller Hinsicht dur d Chloschterspiel, wo 2008 s zweite Mol stattgfonde hend, noi belebt worde. Ebefalls muemer d Wettinger Chammerkonzert, s Programmkino Orient, s Eduard-Spörri-Museum, d Gmeindsbibliothek met Läsige sowie de Kulturwäg Bade - Wettige - Noiehof erwähne. Au zu de Kultur biiträge tüend d Wettinger Sternsinger, wo jewils im Dezember d Wiehnachtsgschicht in de St. Anton-, de reformiirte und de St. Sebastian-Chile met eim vo erne vier Spiil iidrücklich verzelled.